Pysgodfeydd Môr, Cymru Enwi, cychwyn a chymhwyso 1 1 Enw’r Gorchymyn hwn yw Gorchymyn Pysgota Môr (Hysbysiadau Cosb) (Cymru) 2019. 2 Daw’r Gorchymyn hwn i rym ar 22 Mawrth 2019. 3 Mae’r Gorchymyn hwn yn gymwys o ran Cymru a pharth Cymru. Dehongli 2 Yn y Gorchymyn hwn— ystyr “cosb” (“ penalty ”) yw’r swm a bennir mewn hysbysiad cosb; mae i “Cymru” yr un ystyr ag a roddir i “Wales” yn adran 158(1) o Ddeddf Llywodraeth Cymru 2006; ystyr “hysbysiad cosb” (“ penalty notice”) yw hysbysiad sy’n cynnig y cyfle, drwy dalu swm penodedig yn unol â’r Gorchymyn hwn, i ymryddhau o fod yn agored i gollfarn am y drosedd cosb y mae’r hysbysiad yn ymwneud â hi; mae i “parth Cymru” yr un ystyr ag a roddir i “the Welsh zone” yn adran 158(1) o Ddeddf Llywodraeth Cymru 2006; ystyr “swyddog” (“ officer ”) yw swyddog gorfodi morol o fewn ystyr adran 235(1)(b) o Ddeddf y Môr a Mynediad i’r Arfordir 2009; ystyr “trosedd cosb” (“ penalty offence ”) yw trosedd (heblaw trosedd sy’n ymwneud ag ymosod, rhwystro neu fethu cydymffurfio â gofyniad a osodwyd gan berson) a restrir yn yr Atodlen. Dyroddi hysbysiad cosb 3 1 Pan fo gan swyddog reswm dros gredu bod person wedi cyflawni trosedd cosb, caiff y swyddog ddyroddi hysbysiad cosb i’r person hwnnw am swm heb fod yn fwy na £10,000. 2 Wrth benderfynu ar y gosb, rhaid i swyddog roi sylw i unrhyw ganllawiau a roddir gan Weinidogion Cymru ynghylch materion sydd i’w cymryd i ystyriaeth wrth wneud penderfyniad o’r fath. 3 Mae hysbysiad cosb wedi ei ddyroddi ar yr adeg yr anfonir ef drwy’r post neu y traddodir ef â llaw i’r person y mae’n ymwneud ag ef. Cynnwys hysbysiad cosb 4 1 Rhaid i hysbysiad cosb a ddyroddir o dan erthygl 3— a rhoi manylion y drosedd cosb; b datgan swm y gosb; c datgan yn ystod pa gyfnod, yn rhinwedd erthygl 5, na chychwynnir achos ynglŷn â’r drosedd; d datgan i ba berson ac ym mha gyfeiriad y gellir talu’r gosb; ac e datgan bod rhaid peidio â thalu ag arian parod. Cyfyngiad ar ddwyn achos am drosedd cosb 5 1 Pan fo hysbysiad cosb wedi ei roi i berson— a ni chaniateir dwyn achos yn erbyn y person hwnnw am y drosedd cosb y mae’r hysbysiad hwnnw’n ymwneud â hi cyn diwedd y cyfnod o 28 niwrnod sy’n dechrau ar y dyddiad y dyroddwyd yr hysbysiad; a b ni chaniateir collfarnu’r person hwnnw am y drosedd os telir y gosb cyn diwedd y cyfnod hwnnw. 2 O ran paragraff (1)— a mae’n ddarostyngedig i erthygl 10; a b nid yw’n gymwys os tynnir yr hysbysiad cosb yn ôl yn unol ag erthygl 9. Talu’r gosb 6 1 Rhaid talu cosb i’r person a bennir yn yr hysbysiad cosb drwy ei hanfon drwy’r post neu drwy unrhyw ddull a bennir yn yr hysbysiad cosb. 2 Ni chaniateir ei thalu ag arian parod. Trin taliad am un gosb fel taliad am gosbau cysylltiedig 7 1 Pan fo person (“A”) yn talu’r gosb yn unol ag erthygl 6, rhaid i swyddog roi hysbysiad (“hysbysiad taliad tybiedig”)(“ notice of deemed payment ”)) i bob person arall y dyroddwyd hysbysiad cosb gysylltiedig iddo. 2 Mae hysbysiad cosb yn “hysbysiad cosb cysylltiedig” (“ connected penalty notice ”) os yw’r drosedd cosb y mae’r hysbysiad hwnnw’n ymwneud â hi yr un fath â’r drosedd cosb y mae’r hysbysiad cosb a ddyroddwyd i A ac a dalwyd ganddo yn ymwneud ag ef, ac yn codi o’r un set o amgylchiadau â hi. 3 Rhaid i hysbysiad taliad tybiedig— a cael ei anfon drwy’r post neu ei draddodi â llaw; b dangos bod A wedi talu’r gosb am hysbysiad cosb cysylltiedig A; c dangos y trinnir yr hysbysiad cosb a ddyroddwyd i dderbynnydd yr hysbysiad taliad tybiedig fel pe bai wedi ei dalu oni bai bod y person hwnnw’n rhoi hysbysiad ysgrifenedig yn dangos na ddylai gael ei drin felly (“hysbysiad gwrthwynebu” (“ notice of objection ”)); a d datgan enw a chyfeiriad y person y mae’n rhaid rhoi unrhyw hysbysiad gwrthwynebu iddo. 4 Rhaid i hysbysiad gwrthwynebu gael ei anfon drwy’r post neu ei draddodi â llaw i’r person a ddatgenir ym mharagraff (3)(d) o fewn— a 28 niwrnod yn dechrau â’r dyddiad y dyroddwyd yr hysbysiad cosb; neu b os yw’n hwyrach, 5 niwrnod yn dechrau â’r dyddiad y rhoddwyd yr hysbysiad taliad tybiedig. 5 Os na roddir hysbysiad gwrthwynebu yn unol â’r erthygl hon, mae’r hysbysiad cosb a ddyroddwyd i berson y rhoddwyd hysbysiad taliad tybiedig iddo i’w drin fel pe bai wedi ei dalu. Tystysgrif bod hysbysiad cosb wedi ei dalu neu heb ei dalu 8 Mewn unrhyw achos mae tystysgrif yr honnir ei bod wedi ei llofnodi gan Weinidogion Cymru neu ar eu rhan ac sy’n dweud bod taliad ar gyfer hysbysiad cosb wedi dod i law neu heb ddod i law ar neu cyn dyddiad a bennir yn y dystysgrif yn dystiolaeth o’r ffeithiau a ddatgenir. Tynnu hysbysiad cosb yn ôl 9 1 Caniateir i hysbysiad cosb gael ei dynnu’n ôl gan swyddog y mae ganddo reswm dros gredu na ddylai fod wedi ei ddyroddi (ynteu i’r person a enwyd yn yr hysbysiad cosb neu fel arall). 2 Caniateir i hysbysiad cosb gael ei dynnu’n ôl cyn i’r gosb gael ei thalu neu ar ôl i’r gosb gael ei thalu. 3 Os tynnir hysbysiad cosb yn ôl rhaid i unrhyw gosb a dalwyd gael ei had-dalu. Cychwyn achos ar ôl i gosb gael ei thalu mewn perthynas â chychod pysgota o’r tu allan i’r Deyrnas Unedig 10 1 Mae’r erthygl hon yn gymwys o ran hysbysiad cosb a ddyroddir i feistr, perchennog neu siartrwr cwch pysgota heblaw cwch pysgota o’r Alban, Cymru, Gogledd Iwerddon neu Loegr. 2 Pan fo person sydd wedi cael hysbysiad cosb wedi talu’r gosb, caiff y person hwnnw roi hysbysiad ysgrifenedig yn gofyn i achos gael ei ddwyn ynglŷn â’r drosedd cosb y mae’r hysbysiad cosb yn ymwneud â hi. 3 Rhaid i’r hysbysiad hwn— a nodi bod y person sy’n rhoi’r hysbysiad yn dymuno i achos gael ei ddwyn ynglŷn â’r drosedd cosb y mae’r hysbysiad cosb yn ymwneud â hi; a b cael ei roi heb fod yn hwyrach na diwedd y cyfnod o 28 niwrnod yn dechrau â’r dyddiad y dyroddwyd yr hysbysiad cosb. 4 Pan fo hysbysiad o’r fath wedi ei roi gan berson, caniateir i achos gael ei ddwyn yn erbyn y person hwnnw. 5 Pan roddir y gorau i achos o’r fath neu pan ryddfernir y person o’r drosedd, mae’r hysbysiad cosb i’w drin fel pe bai heb gael ei ddyroddi erioed a rhaid i unrhyw gosb a dalwyd gael ei had-dalu. 6 Pan gollfernir person o’r drosedd, mae’r hysbysiad cosb i’w drin fel pe bai heb gael ei ddyroddi erioed ac mae paragraff (7) neu (8) yn gymwys fel y bo’n briodol. 7 Os gosodir dirwy ar y person ynglŷn â’r drosedd cosb, rhaid i swyddog— a gymhwyso hynny o’r gosb nad yw’n fwy na swm y ddirwy i dalu’r ddirwy neu tuag at dalu’r ddirwy; a b ad-dalu hynny o’r gosb sy’n fwy na swm y ddirwy. 8 Os na osodir dirwy ar y person ynglŷn â’r drosedd cosb, rhaid i unrhyw gosb a dalwyd gael ei had-dalu. Darpariaeth drosiannol 11 1 Mae’r erthygl hon yn gymwys— a pan fo hysbysiad cosb wedi ei ddyroddi i berson o dan Orchymyn Pysgota Môr (Gorfodi Mesurau’r Gymuned) (Hysbysiadau Cosb) 2008 ; a b pan nad yw’r gosb wedi ei thalu yn unol ag erthygl 6, ac nad yw’r hysbysiad cosb wedi ei dynnu’n ôl o dan erthygl 9 o’r Gorchymyn hwnnw. 2 Bernir bod yr hysbysiad cosb wedi ei ddyroddi o dan y Gorchymyn hwn. Dirymu 12 Dirymir Gorchymyn Pysgota Môr (Gorfodi Mesurau’r Gymuned) (Hysbysiadau Cosb) 2008. Lesley Griffiths Gweinidog yr Amgylchedd, Ynni a Materion Gwledig, un o Weinidogion Cymru 20 Chwefror 2019